## Agricultura subministra 2,7 milions de litres d’aigua a 65 explotacions ramaderes de la Comunitat Valenciana per a la supervivència de caps de bestiar

*** La inversió d’1,4 milions d’euros permetrà portar fins a 3.500 camions cisterna a 338 ramaderies de Castelló, València i Alacant
* El conseller, Miguel Barrachina, assegura que gràcies a esta inversió s’enviaran 70 milions de litres d’aigua a les explotacions més afectades per la sequera**

La conselleria d’Agricultura, Aigua, Ramaderia i Pesca ha subministrat 2,7 milions de litres d’aigua a 65 explotacions ramaderes de la Comunitat Valenciana per a la supervivència de caps de bestiar durant les dos primeres setmanes de la campanya.

D’esta manera, entre el 29 de juliol i el 9 d’agost s’ha enviat aigua per escassetat a explotacions de 29 localitats. Per municipis, han rebut aigua explotacions ramaderes d’Alcalà Xivert, Ares, Vilafranca, Morella, Cinctorres, Segorbe, Pina de Montalgrao, Viver, Villahermosa del Río, Geldo, Castell de Cabres, Catí, Albocàsser, Vistabella, Vall d’Uixó, Vilar de Canes, Rossell i Zucaina, de la província de Castelló; Castell de Guadalest, Tàrbena, Castell de Castells, Altea, Benissa, Benigembla i la Vila Joiosa de la província d’Alacant; i Enguera, Gestalgar, Fontanars i Chera de València.

El conseller, Miguel Barrachina, ha assegurat que la inversió d’1,4 milions d’euros permetrà l’enviament de fins a 3.500 camions cisterna a 338 explotacions ramaderes, la qual cosa suposarà portar fins a 70 milions de litres d’aigua.

La prioritat és atendre les necessitats de les explotacions extensives i semiextensives de remugants, mitjançant l’avaluació prèvia de la seua situació davant els efectes provocats per la sequera. S’estan localitzant els punts des d’on obté l’aigua gràcies a la col·laboració i els acords amb les comunitats de regants, amb l’autorització prèvia de la confederació hidrogràfica, per a poder dur a terme les càrregues d’aigua.

“Des del Consell hem respost amb rapidesa atenent les necessitats del sector. Continuarem donant suport als ramaders de la Comunitat Valenciana per a fer front a les tràgiques conseqüències de l’actual situació de sequera”, ha afirmat Barrachina.

Finalment, Barrachina ha recordat que les explotacions ramaderes “no solament són garantia de riquesa i ocupació per a la nostra terra, sinó que, a més, lluiten contra el despoblament”.

Fecha: 11/08/2024